KKNK NATi Studio | Klein Karoo Nasionale Kunstefees (KKNK)
'n Regiekursus vir aspirant- en ervare regisseurs is die nuutste projek wat die Klein Karoo Nasionale Kunstefees (KKNK) van stapel stuur. Dié kursus, wat sal bekendstaan as die KKNK | NATi Studio, sal aangebied word onder die mentorskap van die bekroonde veteraan-regisseur en teaterontwerper Marthinus Basson. Die projek, in vennootskap met die Nasionale Afrikaanse Teater-inisiatief (NATi), wil die kunste in Suid-Afrika 'n hupstoot gee te midde van die Covid-19-pandemie. Dit beloof om nuwe geleenthede te ontsluit vir regisseurs wat regstaan vir die dag dat teaters weer oopgestel word vir die publiek, en die land weer die Afrikaanse kunste en kunstefeeste gesellig saam kan vier.
In dié kursus, wat oor 9 maande sal strek, sal deelnemers tekste uit 'n wye spektrum genres en tydvakke behandel en ontleed. Basson sal fokus op interpretasie, regie en ontwerp, konsepontwikkeling, vertolkingsuitdagings vir spelers en hoe regisseurs dit te bowe kan kom.
Die kursus, wat uit twee formele groepsessies van tussen drie en vier uur lank per maand bestaan, sal Sondagmiddae aanlyn plaasvind. Kontaksessies sal net gebeur as die impak van die Covid-19-pandemie dit toelaat. Die gekose tekste sal in dié groepsessies gelees en bespreek word, waarna Basson take sal uitdeel ter voorbereiding op die daaropvolgende sessie. Met deeglike terugvoer van Basson sal deelnemers se kritiese vermoëns verskerp, hul kreatiwiteit getoets en verdere kritiese denke aangemoedig word.
Basson sal as mentor bygestaan word deur bekende, ervare stel-ontwerpers, skrywers, regisseurs en akteurs.
Die 12 kandidate wat vir die kerngroep in ag geneem sal word, moet reeds professioneel in die teaterbedryf werk, byvoorbeeld as regisseur, akteur, ontwerper, verhoogbestuurder of tegnikus.
Die waarnemersgroep sal gekies word uit kandidate wat reeds 'n belangstelling in regie getoon het, maar nog nie professionele werk gedoen het nie.
Stuur 'n verkorte CV, 'n brief wat aandui hoekom jy wil deelneem en hoekom jy dink jy gekeur moet word, asook een verwysingsbrief teen nie later as Vrydag 19 Maart om 12:00 na adrian@kunste.org.za.